Afdankings kom oor beurtkrag(Argieffoto: GCIS) ŉ Aantal senior bestuurslede wat in die gange van Eskom dwaal, gaan binnekort die trekpas vir hul onbevoegdheid kry. Só het André de Ruyter, Eskom se uitvoerende hoof, Maandag tydens ŉ nuuskonferensie gesê. “Ons sal nie swak prestasie duld nie.” De Ruyter sê hulle doen nou die gepaste stappe teen individue, veral kragstasiebestuurders, wat onderpresteer en nie hul plig teenoor Eskom en alle Suid-Afrikaners nakom nie. “Ons is nie tevrede met sommige van ons senior bestuurders se prestasies nie. Ek het reeds instruksies gegee om stappe teen die betrokke werknemers in te stel.” De Ruyter het nie uitgebrei oor wie dalk in die pad gesteek gaan word nie, aangesien diegene self nog nie oor hul lot in kennis gestel is nie. Die energieverskaffer sukkel boonop om vaardige personeel te bekom. Jan Oberholzer, Eskom se bedryfshoof, sê daar is ŉ beduidende gebrek aan vaardige personeel wat as mentors kan dien om jonger werknemers op te lei. As gevolg hiervan moet personeel wat nie toegerus is om krisissituasies te hanteer nie, nou probeer om dit suksesvol te bestuur. “Ons gee dringend aandag hieraan, want mense is ons belangrikste bate,” sê Oberholzer. Eskom is nou in die proses om vaardighede van buite die onderneming te werf om die bestaande kapasiteit aan te vul en te verseker dat sy algehele diensverskaffing verbeter word. ‘Afgetrede ingenieurs nie die oplossing’ De Ruyter het gebieg dat hy bewus is van ŉ groep afgetrede Eskom‑ingenieurs wat destyds hul vaardighede gratis aan die sukkelende energieverskaffer aangebied het. “Ons kan ongelukkig nie net 70 pensioenarisse betrek om al ons probleme op te los nie,” sê hy. “Ons is opreg dankbaar vir hul patriotisme en gewilligheid om Suid-Afrikaners te bedien sonder vergoeding, maar ŉ aanbod soos dié skep baie probleme oor aanspreeklikheid en dissiplinêre prosedures,” sê hy. Volgens De Ruyter is Eskom besig om ŉ vaardigheidsoudit af te handel en wanneer die leemtes geïdentifiseer is, sal die bestuur die toepaslike vaardighede verwerf wat op sy beurt ook hulle vaardighede aan ander werknemers kan oordra. Staatsrede De Ruyter het bevestig dat Eskom ŉ ooreenkoms met die Stad Kaapstad het, wat verantwoordelik is vir die verspreiding van elektrisiteit in die gebied, dat daar nie beurtkrag tydens vanjaar se staatsrede sal wees nie. Pres. Cyril Ramaphosa sal Donderdag vir die eerste keer die staatsrede by die Kaapstadse stadsaal lewer nadat die parlementsgebou in Januarie vanjaar in vlamme gehul was. “Daar sal ook geen beurtkrag voor of na die geleentheid wees nie om te verseker dat daar geen ontwrigting van ons demokratiese prosesse is nie,” sê De Ruyter.